《城下小庵》
宋代·叶茵

水缘城诘曲，水际暗桑麻。
篱落深村路，闾阎处士家。
烟篁黏半箨，风柳飏轻花。
随喜跏趺坐，香寒月影斜。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。